Sarah Ferguson

Sarah Margaret Ferguson (født 1959) er en britisk forfatter, filmprodusent og medie­personlighet og fraskilt ektefelle til Andrew Mountbatten-Windsor.

 Bakgrunn 
Sarah Ferguson er etterkommer av kong Karl II av England og Lucy Walter. Som datter av major Ronald Ferguson og hans første kone Susan Mary Wright (1937–1998) ble Sarah ofte kalt «Fergie» etter sitt pikenavn. Da hennes forlovelse med Andrew ble kunngjort, kimte kirkeklokkene i landsbyen Dummer, Hampshire, i to timer. Dit flyttet hun som tiåring, til gården Dummer Down Farm, og faren hennes ble boende der til sin død i 2003. 

Gjennom sin farmor var Sarah Ferguson i slekt med prinsesse Alice, hertuginne av Gloucester (1901–2004), som var gift med en yngre bror av dronning Elizabeths far, og dermed dronningens tante. 

William Cavendish, 4. hertug av Devonshire var stamfar til både Sarah Ferguson og prinsesse Diana.

Ferguson nedstammer fra Karl II gjennom tre av hans uekteskapelige barn: Charles Lennox, 1st Duke of Richmond; James Scott, 1st Duke of Monmouth;og Anne Lennard, grevinne av Sussex.Crofts Peerage, Powerscourt, Viscount (I, 1743)  Crofts Peerage, Leicester, Earl of (UK, 1837)  Crofts Peerage, Sussex, Earl of (E, 1674–1715)Crofts Peerage, Dacre, Baron (E, 1321) Både prinsesse Diana og Sarah Ferguson hadde livlige mødre som skilte seg for å dra utenlands med nye partnere. Fergusons mor flyttet med sin partner Hector Barrantes til Argentina, og tok seg så bra ut at Ralph Lauren vurderte å bruke henne i en reklame. 

 Inngifte i kongehuset 
Sarah giftet seg med daværende prins Andrew den 23. juli 1986, etter at han hadde fridd to ganger. «Sarah var opprinnelig min mors valg,» forklarte han før bryllupet. Prinsesse Anne, som ikke var begeistret for prinsesse Diana, beskrev Sarah som «en veldig, veldig hyggelig jente». Men dronning Elizabeth skal senere ha sagt om sine to svigerdøtre: «Du tar inn to jenter fra skilsmissehjem, og se hvilken takk de gir deg.» 

Andrew ble tildelt tittelen hertug av York, og fra da av ble Sarah titulert Hennes Kongelige Høyhet hertuginnen av York. Paret ble skilt i 1996, og Sarah ble fratatt tittelen som kongelig høyhet og degradert til Sarah, hertuginne av York. I oktober 2025 mistet hun også hertuginnetittelen, da kong Charles III fratok Andrew hertugtittelen.

Den første tiden som medlem av kongefamilien var hun populær for sin kvikke kommentar, som da hun slo på julelysene i Regent Street med replikken: «Jeg håper bare det ikke blir nok et Big Bang», eller da hun ropte til paparazzi som lå på lur i buskene i håp om et foto av henne i bikini: «Få nå ikke solstikk, gutter!» Hun var det første medlemmet av det britiske kongehus som utdannet seg til helikopterpilot, etter et løfte hun ga prins Andrew under bryllupsfeiringen. Dette inspirerte henne til en serie barnebøker om helikopteret «Budgie».

Hertugparet av York fikk to barn i sitt ekteskap:
 Prinsesse Beatrice av York (født 8. august 1988)
 Prinsesse Eugenie av York (født 23. mars 1990)

Noen måneder etter separasjonen fra prins Andrew i mars 1992 innledet Sarah Ferguson et forhold til forretningsmannen John Bryan fra Texas. På ferie i St Tropez ble hun avbildet toppløs i en kompromitterende situasjon. Avisene konkurrerte om å kjøpe bildene; The Sun måtte gi tapt da Daily Mirror overbød dem og betalte 12 millioner dollar. Skandalen ble gjenopplivet i femte sesong av tv-serien The Crown. Prins Philip skal aldri ha tilgitt svigerdatteren, mens dronning Elizabeth fortsatte å invitere henne til Balmoral-slottet sammen med døtrene Beatrice og Eugenie.Zoe Forsey: «Prince Philip still hasn't forgiven Fergie», Daily Mirror, 20. juli 2020 

Etter skilsmissen var Sarah blant annet talskvinne for Weight Watchers og Wedgwood-porselen for å betale gjelden sin; hun tapte mer enn 6 millioner dollar da hennes firma Hartmoor LLC gikk konkurs. Hun har vært programleder for sitt eget talkshow, og vært henholdsvis høy beskytter for og styremedlem for ulike veldedighets­organisasjoner. Hun har også skrevet selvbiografien My story (1996).

 Referanser 

 Eksterne lenker 



 The Sarah Ferguson Foundation 
 SarahFerguson.com (offisielt nettsted) 

Kategori:Kongelige briter
Kategori:Familien Mountbatten-Windsor
Kategori:Engelske barnebokforfattere
Kategori:Engelskspråklige forfattere
Kategori:Personer fra London